2024. gada vasaras olimpiskās spēles
2024. gada vasaras olimpiskās spēles jeb XXXIII olimpiskās spēles (franču: Jeux olympiques d'été de 2024, Jeux de la XXXIIIe Olympiade), plašāk pazīstamas arī kā Parīze 2024, bija trīsdesmit trešās vasaras olimpiskās spēles. Tās notika Francijas galvaspilsētā Parīzē no 2024. gada 26. jūlija līdz 11. augustam. Parīze kļuva par otro pilsētu pēc Londonas, kas vasaras olimpiskās spēles rīkojusi trīs reizes (iepriekš 1904. un 1924. gadā). 2024. gadā pagājuši 100 gadi kopš 1924. gada spēlēm Parīzē. Tās bija sestās olimpiskās spēles Francijā — bez trim vasaras olimpiskajām spēlēm Parīzē vēl Francijā notikušas trīs ziemas olimpiskās spēles. Olimpisko spēļu norises vietas izvēle uzsākta 2015. gadā. Atkrītot vairākiem kandidātiem, uz olimpisko spēļu rīkošanu pretendēja vienīgi Parīze un Losandželosa (ASV). Tika nolemts abām pilsētām piešķirt tiesības rīkot divas nākamās vasaras olimpiskās spēles, Losandželosai tās rīkojot 2028. gadā. Sacensības notika 32 sporta veidos. Šajās olimpiskajās spēlēs debitēja breika dejošana, taču 2020. gada vasaras olimpiskajās spēlēs iekļautie beisbols, softbols un karatē nebija iekļauti Parīzes olimpisko spēļu programmā. Sērfinga sacensības notika Klusā okeāna salā Taiti, Franču Polinēzijā.